CELEX: 62011CN0439
Language: hu
Date: 2011-08-25 00:00:00
Title: C-439/11. P. sz. ügy: A Törvényszék (nyolcadik tanács) T-199/08. sz., Ziegler SA kontra Bizottság ügyben 2011. június 16-án hozott ítélete ellen a Ziegler SA által 2011. augusztus 25-én benyújtott fellebbezés

26.11.2011   
            
            
               HU
            
            
               Az Európai Unió Hivatalos Lapja
            
            
               C 347/8
            
         A Törvényszék (nyolcadik tanács) T-199/08. sz., Ziegler SA kontra Bizottság ügyben 2011. június 16-án hozott ítélete ellen a Ziegler SA által 2011. augusztus 25-én benyújtott fellebbezés
   (C-439/11. P. sz. ügy)
   2011/C 347/13
   Az eljárás nyelve: francia
   
      Felek
   
   
      Fellebbező: Ziegler SA (képviselők: J.-F. Bellis, M. Favart, A. Bailleux ügyvédek)
   
      Másik fél az eljárásban: Európai Bizottság
   
      A fellebbező kérelmei
   
   
               —
            
            
               A Bíróság nyilvánítsa a fellebbezést elfogadhatónak és megalapozottnak;
            
         
               —
            
            
               helyezze hatályon kívül a Törvényszék T-199/08. sz., Ziegler kontra Bizottság ügyben 2011. június 16-án hozott ítéletét, és maga döntsön az annak alapjául szolgáló jogvitában;
            
         
               —
            
            
               adjon helyt az első fokon előterjesztett kérelmeknek, és ennek következtében semmisítse meg az EK 81. cikk és az EGT-Megállapodás 53. cikkének alkalmazására vonatkozó, 2008. március 11-i C(2008) 926 végleges határozatot (COMP/38.543 — „Nemzetközi költöztetési szolgáltatások”-ügy), vagy másodlagosan törölje a fellebbezőre az említett határozatban kirótt bírságot, vagy ehhez képest másodlagosan jelentősen csökkentse e bírság összegét;
            
         
               —
            
            
               a Bizottságot kötelezze az első-és a másodfokú eljárásban felmerült költségek viselésére.
            
         
      Jogalapok és fontosabb érvek
   
   A fellebbező fellebbezésének alátámasztása érdekében négy jogalapra hivatkozik.
   Első jogalapjával a fellebbező azt állítja, hogy a Törvényszék több esetben tévesen alkalmazta a jogot akkor, amikor a megtámadott ítéletben megállapította, hogy a Bizottság jogosan vonhatta le — a tagállamok közötti kereskedelem érintettségének fogalmával kapcsolatos iránymutatások alkalmazásával — azt a következtetést, hogy a fellebbezőnek felrótt jogsértés érzékelhetően érintheti a tagállamok közötti kereskedelmet az EUMSZ 101. cikk (1) bekezdésének értelmében.
   Második jogalapjával a fellebbező azt állítja, hogy a Törvényszék megsértette az uniós jogot és különösen az EUMSZ 296. cikket, a tisztességes eljáráshoz való alapvető jogot, valamint az egyenlőség és a hátrányos megkülönböztetés tilalmának alapelvét annak kimondásával, hogy a Bizottság nem szegte meg indokolási kötelezettségét azzal, hogy kizárólag a jogsértés „rendkívül súlyos” jellegére támaszkodott az értékesítések jogsértéssel kapcsolatos azon százalékos arányának meghatározása során, amely az 1/2003/EK rendelet (1) 23. cikke (2) bekezdése a) pontjának alkalmazásával kiszabott bírságok kiszabására vonatkozó iránymutatás alapján a fellebbezőre kirótt bírság számításának alapjául szolgál.
   Harmadik jogalapjával a Ziegler társaság arra hivatkozik, hogy a megtámadott ítélet indokolása hiányos, mivel nem foglalkozik a Bizottság pártatlanságának hiányára alapított jogalappal, és e jogalap figyelmen kívül hagyásával sérti a tisztességes eljáráshoz való alapvető jogot, valamint a gondos ügyintézéshez való alapvető jogot.
   Végül negyedik jogalapjával a fellebbező azt állítja, hogy a megtámadott ítélet sérti az uniós jogot és különösen az egyenlőség, valamint a hátrányos megkülönböztetés tilalmának elvét azzal, hogy miközben elismeri, miszerint a Bizottság nem elemezte helyesen a fellebbező pénzügyi helyzetét, nem vonja kétségbe azon körülményt, hogy a Bizottság meg sem fontolta annak lehetőségét, hogy a bírságkiszabási iránymutatások (37) bekezdése alapján a bírság összegét a fellebbező javára csökkentse, jóllehet egy azonos jogsértés miatt szankcionált másik vállalkozás esetében az említett rendelkezés alkalmazásával engedélyezte a bírság összegének csökkentését.
   
      (1)  A Szerződés 81. és 82. cikkében meghatározott versenyszabályok végrehajtásáról szóló, 2002. december 16-i 1/2003/EK tanácsi rendelet (HL 2003. L 1., 1. o.; magyar nyelvű különkiadás 8. fejezet, 2. kötet, 205. o.).